Aporisifo ato nsa afrɛ Ghana ndwontonyi Charles Nii Armah Mensah Jnr. a no ndwontowdzin nye Shatta Wale no ɔnam nsɛm bi a ɔaka afa Owura Fennec Okyere no wu no ho no wɔ Facebook no ntsi. Nna Fennec Okyere nye Ghana ndwontonyi a ofi Soadur a wɔfrɛ no Kwaw Kɛse ne panyin a ɔhwɛ no ndwontow nsɛnsɛm do ma no. Afe 2018 na nyimpa bɔnfo binom toow itur kum Owura Fennec Okyere ma owuu yayaayaw a Ghanafo na n’ebusuafo anntse ase da!
Ɔberɛfɛw 2022 anapa na Shatta Wale dze asɛm bi kɔtoo Facebook prama kɛse do. Nna asɛm no fa Bull Dog a nkan no nna ɔno na ɔhwɛ Shatta Wale do wɔ ndwontow edwuma mu no ho. Nsɛm a Shatta Wale kae nye yi:
“Bull Dog, dɛ mbrɛ ereda esumansɛm edzi no, ebɛka akyerɛ Ghanafo dza osii wɔ Fenicks [Fennec] no wu no ho!! Na dɛm mber yi, mennka nndzi agor”.
“Mayɛ krado dɛ mebɛka akyerɛ asɛndzibea no dza ekaa kyerɛɛ me faa ɔwo na wo mbanyin no ho na mbrɛ efaa apam faa dɛm nkwaseadze yi ho. Yɛ krado”.
“Dɛm Akuffo Addo [aban] yi remma ɔwo ewudzifo akwanya wɔ hɛn [man] yi mu”.
“Hwɛ mbrɛ iyi bowie!!! Innkotum nnye mber edzi esi!!!”
Obi nnyim dza ɔyɛe ma Shatta Wale dze asɛm yi bɔtoo gua. Binom kyerɛ a, ɔnye Bull Dog wɔ ntawantawa a ɔnnyɛ agor koraa. Ɔnam dɛm saso ntsi na Shatta Wale dze no ho akɔto asɛm a ɔtse dɛm mu no.
Asɛm yi bɔtɔɔ gua no, porisi edwumayɛkuw no ammfa no tootooba do. Wɔdze hɔn anodzisɛm fa asɛm yi ho abɔto gua. Dza ɔwɔ mu nye yi:
1. Ghana Porisi Edwumakuw no enya no ntsee afa Facebook do asɛm a Charles Nii Armah Mensah Jnr a dodowara frɛ no Shatta Wale dze ato Facebook fa ndwontowfo panyin Fennec Okyere no wu no ho.
2. Porisi Edwumakuw no atwe epin Shata Wale a ɔnye hɛn rotwetwe nkɔmbɔ fa asɛm no ho no.
3. Porisi Edwumakuw no bɛpɛ dɛ yɛdze bɔto hɔ dɛ, Cold Case Asoɛe a yɛtsewee nnkyeree no ayɛ edwuma abosoom pii afa ewudzisɛm a n’ase nntwae no ho a Fennec Okyere dze no a n’ebusuafo reyɛ hɛn mboae fa ho no ka ho.
4. Dɛm asɛm fofor a Shatta Wale dze abɔto gua yi bɔboa hɛn nhwehwɛmu a yegu do reyɛ no.
5. Yɛpɛ dɛ yɛfa dɛm akwanya yi do da ebusuafo nyinara a wɔnye hɛn Cold Case Asoɛe no ayɛ edwuma no wɔ hɔn mboae na hɔn ntseasee fitsi ber a asoɛe yi bɔbɔɔ adze no.
6. Yɛpɛ dɛ yesi no tadua ma amansan no dɛ, Porisi Edwumakuw no bɔkɔ do araa ayɛ edwumadzen afa dɛm nsɛm yi ho ama yɛdze akɔ ewiei ama ebusuafo a hɔnho aka no.
Ghana aporisi edwumayɛkuw no akasa. Dza obefi asɛm yi mu aba biara no, akannews.com remmfa nnsie n’akenkanfo na n’etsiefo nyinara.
